ħarġa LXXXIV 2012 15 il-Ħajbu Lewn tfaċċa l-ħajbu. Werċ, imbaċċaċ, ġildtu lewn l-uffiċċju, leħjitu ntiena ta' rmied, jisraq in-nuċċalijiet, iżda ma jilbishomx, iwaħħax il-baqar b'leħnu nażali, jonsob għall-għasafar fix-xagħri biex jiklilhom ġwinħajhom, selettiv, b'ponot difrejh jgħodd b'delikatezza il-petali tal-margeriti biex ileflef biss il-fjuri farrada, kif jaqbdu l-għatx, fid-dalma t'idu jagħsar għajnejn it-tfajliet sbieħ biex ilaqqat id-dmugħ, u xebgħan, b'siequ mġandra jkisser il-qlub, biex inaddaf il-ħofor ta' snienu bil-frak. Mat-tokk tat-tlieta għandek imnejn tinzertah fuq iz-zuntieri tal-irħula isallab il-qtates tal-madonna, fl-ogħla waqtiet tal-imħabba arah ifiġġ biex idellek il-qawsalla b'sebgħu taċ-ċomb, u jekk ma noqgħodx attent, jekk ma nħarisx warajja, ma' kilwa u oħra jwaħħalli t-tnalji biex ikexkixli ġismi kollu b'kurrenti ta' niket, jiżbuxxlani, iċarratli farrett taħt żaqqi ħa jmexmixli l-vixxri, u jaqla' mill-ħotba l-beżgħat ivvintati biex jibni kontrihom korazza kollha xewk. Qalbi, tibża' xejn. Sieħeb tad-dlamijiet, il-ħajbu jitwerwer minn dellu qasir, fil-mera lanqas biss jidher, onfoħ fuqi u arah ilebbet 'il barra bla ebda traċċa, karikatura tal-istrixxikli, b'dak imnieħru aħdar u jdejh ta' bla tikmix l-aħjar li niddieħqu bih, aqwa u asaħħ minnu l-imħabba tagħna, nistgħu ma nikkalkulawbx, ma jeżistix. Ja ħajbul Barra minn fuqna, mill-għatba 'l ġewwa m'intix mistieden, mingħalik li tista' twerwirna b'dawk l-iskieken tiegħek ta' kuluri li ħadd qatt ma rahom fuq tavlozza, mur għir għall-anġli u għax-xjafek, jekk ma tafx ittir, jew deffes rasek taħt il-ħerża, postok il-bir battal tal-istħajjil. ħarġa LXXXIV 2012 17 Kif jagħmlu t-tfal biex ikeċċu il-babaw u l-iħirsa, bil-leħen tagħna t-tnejn intennu ismek sa jitgerfex fi lsienna u jisfa bla sens u tad-daħq. Il-ħajbu l-ħajbu l-ħajbu l-ħajbu l-buħaj il-ħubaj ħibi bubti ħaħaj ħiħi buħi babaj ħaħaj babaj babaj ħaħaj ja ħajbu babaj ħaħaj ja ħajbu ħaħaj babaj… Intix tara, ja ħajbu, għalxejn tipprova ġġellidna, iktar ma tniggeż iktar tqarribna, u ta' dan, kieku teżisti, u niżżuk ħajr.